ธปท.ชี้สึนามิญี่ปุ่นกระทบแบงก์ไทยไม่มาก
ธปท.เผยเหตุสึนามีญี่ปุ่น ส่งผลกระทบโดยตรงต่อสินเชื่อและหนี้เสียของระบบธนาคารพาณิชย์ไม่มากนัก แต่ต้องติดตามผลกระทบต่อเศรษฐกิจภาพรวมอย่างใกล้ชิดต่อไป
14 มี.ค. 2554

ธปท.เผยเหตุสึนามีญี่ปุ่น ส่งผลกระทบโดยตรงต่อสินเชื่อและหนี้เสียของระบบธนาคารพาณิชย์ไม่มากนัก แต่ต้องติดตามผลกระทบต่อเศรษฐกิจภาพรวมอย่างใกล้ชิดต่อไป 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย(ธปท.) เปิดเผยว่า จากข้อมูลในเบื้องต้นธปท.เชื่อว่าเหตุการณ์สึนามิในญี่ปุ่นคงส่งผลกระทบโดยตรงต่อระบบสถาบันการเงิน ธนาคารพาณิชย์ค่อนข้างน้อย น่าจะส่งผลกระทบต่อเศรษฐกิจภาพรวมมากกว่า อย่างไรก็ตามธปท.อยู่ระหว่างเร่งสำรวจข้อมูลผลกระทบของระบบธนาคารพาณิชย์ต่อเหตุการณ์ดังกล่าวแล้ว
“ตอนนี้ข้อมูลรายละเอียดต่างๆยังไม่ค่อยมี เพราะเหตุการณ์พึ่งเกิดไปเมื่อวันที่ 10 มี.ค.ที่ผ่านมา เรากำลังรวบข้อมูลขอให้แบงก์รายงานให้ทราบ เพื่อจะได้รวบรวมข้อมูลมาประเมินผลกระทบ แต่คิดว่าผลกระทบต่อระบบสถาบันการเงินจะไม่มากนัก แม้ว่าไทยจะมีการส่งออกไปญี่ปุ่นค่อนข้างมาก และมีผู้ประกอบการและธุรกิจที่เกี่ยวข้องใช้สินเชื่อ แต่เชื่อว่าจะไม่สร้างปัญหาต่อการขยายสินเชื่อและก่อให้เกิดหนี้เสียต่อระบบสถาบันการเงินจนมีปัญหาแน่นอน เพราะสัดส่วนสินเชื่อมีไม่มากนักเมื่อเทียบกับสินชื่อรวม” นายเกริกกล่าว
ทั้งนี้ จากรายงานเบื้อต้นที่ธนาคารพาณิชย์ซึ่งมีสาขาอยู่ในญี่ปุ่น แจ้งเข้ามาที่ธปท.ว่า ขณะนี้ยังไม่ทราบข้อมูลความเสียหายของสาขาธนาคารพาณิชย์ของไทยที่ไปตั้งอยู่ในพื้นที่เกิดเหตุในญี่ปุ่น ว่ามีกี่แห่ง มีความเสียหายมูลค่าเท่าไร เพราะอยู่ระหว่างประเมิน โดยขณะนี้ทุกแบงก์จะมุ่งให้การช่วยเหลือพนักงานให้ยังชีพได้โดยปลอดภัยมากกว่า